title: Εκτελεστικός κανονισμός (ΕΕ) αριθ. 788/2011 της Επιτροπής, της 5ης Αυγούστου 2011 , για την έγκριση της δραστικής ουσίας fluazifop-P, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής και της απόφασης 2008/934/ΕΚ της Επιτροπής  Κείμενο που παρουσιάζει ενδιαφέρον για τον ΕΟΧ

text:
               6.8.2011

               EL

               Επίσημη Εφημερίδα της Ευρωπαϊκής Ένωσης

               L 203/21

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 788/2011 ΤΗΣ ΕΠΙΤΡΟΠΉΣ
   της 5ης Αυγούστου 2011
   για την έγκριση της δραστικής ουσίας fluazifop-P, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής και της απόφασης 2008/934/ΕΚ της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2 και το άρθρο 78 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 80 παράγραφος 1 στοιχείο γ) του κανονισμού (ΕΚ) αριθ. 1107/2009, η οδηγία 91/414/ΕΟΚ του Συμβουλίου (2) εφαρμόζεται για τις δραστικές ουσίες των οποίων η πληρότητα έχει επιβεβαιωθεί βάσει του άρθρου 16 του κανονισμού (ΕΚ) αριθ. 33/2008 της Επιτροπής (3), όσον αφορά τη διαδικασία και τους όρους έγκρισης. Η ουσία fluazifop-P είναι μια δραστική ουσία της οποίας η πληρότητα έχει επιβεβαιωθεί βάσει του εν λόγω κανονισμού.

               (2)

               Οι κανονισμοί της Επιτροπής (ΕΚ) αριθ. 451/2000 (4) και (ΕΚ) αριθ. 1490/2002 (5) καθορίζουν λεπτομερείς κανόνες για την εφαρμογή της δεύτερης και της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ και θεσπίζουν κατάλογο δραστικών ουσιών που πρέπει να αξιολογηθούν με σκοπό την ενδεχόμενη καταχώρισή τους στο παράρτημα Ι της οδηγίας 91/414/ΕΟΚ. Ο εν λόγω κατάλογος περιλαμβάνει την ουσία fluazifop-P.

               (3)

               Σύμφωνα με το άρθρο 3 παράγραφος 2 του κανονισμού (ΕΚ) αριθ. 1095/2007 της Επιτροπής, της 20ής Σεπτεμβρίου 2007, που τροποποιεί τον κανονισμό (ΕΚ) αριθ. 1490/2002 για τη θέσπιση περαιτέρω λεπτομερών κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου και τον κανονισμό (ΕΚ) αριθ. 2229/2004 για τη θέσπιση περαιτέρω λεπτομερών κανόνων εφαρμογής της τέταρτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου (6), ο κοινοποιών απέσυρε την υποστήριξή του για την καταχώριση αυτής της δραστικής ουσίας στο παράρτημα Ι της οδηγίας 91/414/ΕΟΚ εντός δύο μηνών από την έναρξη ισχύος του εν λόγω κανονισμού. Συνεπώς, η απόφαση 2008/934/ΕΚ της Επιτροπής, της 5ης Δεκεμβρίου 2008, σχετικά με τη μη καταχώριση ορισμένων δραστικών ουσιών στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων φυτοπροστατευτικών προϊόντων που περιέχουν αυτές τις ουσίες (7), εκδόθηκε για τη μη καταχώριση της ουσίας fluazifop-P.

               (4)

               Σύμφωνα με το άρθρο 6 παράγραφος 2 της οδηγίας 91/414/ΕΟΚ ο αρχικός κοινοποιών (εφεξής «ο αιτών») υπέβαλε νέα αίτηση ζητώντας την εφαρμογή της ταχείας διαδικασίας που προβλέπεται στα άρθρα 14 έως 19 του κανονισμού (ΕΚ) αριθ. 33/2008 για τη θέσπιση λεπτομερών κανόνων εφαρμογής της οδηγίας 91/414/ΕΟΚ του Συμβουλίου όσον αφορά την καθιέρωση συνήθους και ταχείας διαδικασίας εκτίμησης των δραστικών ουσιών που συμπεριλαμβάνονταν στο πρόγραμμα εργασίας το οποίο αναφέρεται στο άρθρο 8 παράγραφος 2 της εν λόγω οδηγίας, αλλά δεν έχουν περιληφθεί στο παράρτημα I.

               (5)

               Η αίτηση υποβλήθηκε στη Γαλλία, που είχε οριστεί κράτος μέλος-εισηγητής με τον κανονισμό (ΕΚ) αριθ. 1490/2002. Τηρήθηκε η χρονική περίοδος για την ταχεία διαδικασία. Οι προδιαγραφές της δραστικής ουσίας και οι προβλεπόμενες χρήσεις είναι ίδιες με εκείνες που περιέχονται στην απόφαση 2008/934/ΕΚ. Η αίτηση αυτή πληροί επίσης τις υπόλοιπες ουσιώδεις και διαδικαστικές απαιτήσεις του άρθρου 15 του κανονισμού (ΕΚ) αριθ. 33/2008.

               (6)

               Η Γαλλία αξιολόγησε τα πρόσθετα δεδομένα που υποβλήθηκαν από τον αιτούντα και συνέταξε συμπληρωματική έκθεση. Κοινοποίησε αυτή την έκθεση στην Ευρωπαϊκή Αρχή για την Ασφάλεια των Τροφίμων (εφεξής «η Αρχή») και στην Επιτροπή στις 19 Φεβρουαρίου 2010. Η Αρχή γνωστοποίησε τη συμπληρωματική έκθεση στα άλλα κράτη μέλη και στον αιτούντα για υποβολή σχολίων και διαβίβασε τα σχόλια που έλαβε στην Επιτροπή. Σύμφωνα με το άρθρο 20 παράγραφος 1 του κανονισμού (ΕΚ) αριθ. 33/2008 και κατόπιν αίτησης της Επιτροπής, η Αρχή υπέβαλε τα συμπεράσματά της για την ουσία fluazifop-P στην Επιτροπή στις 17 Νοεμβρίου 2010 (8). Το σχέδιο έκθεσης αξιολόγησης, η συμπληρωματική έκθεση και τα συμπεράσματα της Αρχής επανεξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής για την τροφική αλυσίδα και την υγεία των ζώων και οριστικοποιήθηκαν στις 17 Ιουνίου 2011 υπό τη μορφή έκθεσης ανασκόπησης της Επιτροπής για την ουσία fluazifop-P.

               (7)

               Από τις διάφορες εξετάσεις φάνηκε ότι τα φυτοπροστατευτικά προϊόντα που περιέχουν fluazifop-P μπορεί να θεωρηθεί ότι πληρούν, γενικά, τις απαιτήσεις του άρθρου 5 παράγραφος 1 στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις που εξετάστηκαν και αναλύθηκαν στην έκθεση ανασκόπησης της Επιτροπής. Συνεπώς, είναι σκόπιμο να εγκριθεί η ουσία fluazifop-P σύμφωνα με τον κανονισμό (ΕΚ) αριθ. 1107/2009.

               (8)

               Σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις τρέχουσες επιστημονικές και τεχνικές γνώσεις, είναι, εντούτοις, αναγκαίο να συμπεριληφθούν ορισμένοι όροι και περιορισμοί.

               (9)

               Με την επιφύλαξη του συμπεράσματος ότι η ουσία fluazifop-P θα πρέπει να εγκριθεί κρίνεται, ιδίως, σκόπιμο να απαιτηθούν περαιτέρω επιβεβαιωτικές πληροφορίες.

               (10)

               Θα πρέπει να επιτραπεί η παρέλευση εύλογης χρονικής περιόδου πριν από την έγκριση, προκειμένου τα κράτη μέλη και τα ενδιαφερόμενα μέρη να προετοιμαστούν για να αντιμετωπίσουν τις νέες απαιτήσεις που επιβάλλονται από την έγκριση.

               (11)

               Με την επιφύλαξη των υποχρεώσεων που ορίζονται από τον κανονισμό (ΕΚ) αριθ. 1107/2009 ως συνέπεια της έγκρισης και με συνεκτίμηση της ιδιαίτερης κατάστασης που διαμορφώνεται λόγω της μετάβασης από την οδηγία 91/414/ΕΟΚ στον κανονισμό (ΕΚ) αριθ. 1107/2009, θα πρέπει, ωστόσο, να ισχύουν τα ακόλουθα. Τα κράτη μέλη θα πρέπει να έχουν στη διάθεσή τους περίοδο έξι μηνών μετά την έγκριση προκειμένου να επανεξετάσουν τις εγκρίσεις των φυτοπροστατευτικών προϊόντων που περιέχουν fluazifop-P. Τα κράτη μέλη θα πρέπει να τροποποιούν, να αντικαθιστούν ή να ανακαλούν, ανάλογα με την περίπτωση, τις υπάρχουσες εγκρίσεις. Κατά παρέκκλιση από αυτή την προθεσμία, μεγαλύτερη προθεσμία πρέπει να προβλεφθεί για την υποβολή και αξιολόγηση του επικαιροποιημένου περιεχόμενου του πλήρους φακέλου του παραρτήματος III κάθε φυτοπροστατευτικού προϊόντος για κάθε χρήση για την οποία προορίζεται σύμφωνα με τις ενιαίες αρχές της οδηγίας 91/414/ΕΟΚ.

               (12)

               Η εμπειρία που αποκτήθηκε από προηγούμενες καταχωρίσεις στο παράρτημα I της οδηγίας 91/414/ΕΟΚ δραστικών ουσιών οι οποίες αξιολογήθηκαν στο πλαίσιο του κανονισμού (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση στην αγορά φυτοπροστατευτικών προϊόντων (9), έχει δείξει ότι μπορεί να προκύψουν δυσκολίες κατά την ερμηνεία των καθηκόντων που έχουν οι κάτοχοι υφιστάμενων εγκρίσεων όσον αφορά την πρόσβαση σε στοιχεία. Συνεπώς, για να αποφευχθούν περαιτέρω δυσκολίες, κρίνεται αναγκαίο να διασαφηνιστούν τα καθήκοντα των κρατών μελών, και ιδίως το καθήκον να επαληθεύουν ότι ο κάτοχος μιας έγκρισης αποδεικνύει την πρόσβαση σε φάκελο που ικανοποιεί τις απαιτήσεις του παραρτήματος ΙΙ της εν λόγω οδηγίας. Ωστόσο, η εν λόγω διασαφήνιση δεν επιβάλλει νέες υποχρεώσεις στα κράτη μέλη ή στους κατόχους των εγκρίσεων, σε σχέση με τις οδηγίες που έχουν έως τώρα εκδοθεί για την τροποποίηση του παραρτήματος I.

               (13)

               Σύμφωνα με το άρθρο 13 παράγραφος 4 του κανονισμού (ΕΚ) αριθ. 1107/2009, το παράρτημα του εκτελεστικού κανονισμού (ΕΕ) αριθ. 540/2011 της Επιτροπής (10) θα πρέπει να τροποποιηθεί αναλόγως.

               (14)

               Η απόφαση 2008/934/ΕΚ προβλέπει τη μη καταχώριση της ουσίας fluazifop-P και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία έως τις 31 Δεκεμβρίου 2011. Είναι ανάγκη να απαλειφθεί η σειρά που περιέχει την ουσία fluazifop-P στο παράρτημα της εν λόγω απόφασης. Συνεπώς, είναι σκόπιμο να τροποποιηθεί αναλόγως η απόφαση 2008/934/ΕΚ.

               (15)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση δραστικής ουσίας
   Η δραστική ουσία fluazifop-P, όπως προσδιορίζεται στο παράρτημα I, εγκρίνεται υπό τους όρους που αναφέρονται στο εν λόγω παράρτημα.
   Άρθρο 2
   Εκ νέου αξιολόγηση φυτοπροστατευτικών προϊόντων
   1.   Τα κράτη μέλη, σύμφωνα με τον κανονισμό (ΕΚ) αριθ. 1107/2009, τροποποιούν ή ανακαλούν, εφόσον είναι απαραίτητο, τις ισχύουσες εγκρίσεις φυτοπροστατευτικών προϊόντων που περιέχουν την ουσία fluazifop-P ως δραστική ουσία πριν από τις 30 Ιουνίου 2012.
   Έως την ημερομηνία αυτή, εξακριβώνουν, ιδίως, ότι πληρούνται οι όροι του παραρτήματος Ι του εν λόγω κανονισμού, με εξαίρεση εκείνων που αναφέρονται στο μέρος Β της στήλης για τους ειδικούς όρους του εν λόγω παραρτήματος και ότι ο κάτοχος της άδειας διαθέτει ή έχει πρόσβαση σε φάκελο που πληροί τις απαιτήσεις που παραρτήματος ΙΙ της οδηγίας 91/414/ΕΟΚ σύμφωνα με τους όρους του άρθρου 13 παράγραφοι 1 έως 4 της εν λόγω οδηγίας και του άρθρου 62 του κανονισμού (ΕΚ) αριθ. 1107/2009.
   2.   Κατά παρέκκλιση από την παράγραφο 1, για κάθε εγκεκριμένο φυτοπροστατευτικό προϊόν που περιέχει fluazifop-P, είτε ως μόνη δραστική ουσία είτε μαζί με άλλες δραστικές ουσίες που έχουν καταχωριστεί στο σύνολό τους στο παράρτημα του εκτελεστικού κανονισμού (ΕΕ) αριθ. 540/2011 έως τις 31 Δεκεμβρίου 2011 το αργότερο, τα κράτη μέλη αξιολογούν εκ νέου το προϊόν σύμφωνα με τις ενιαίες αρχές που προβλέπονται στο άρθρο 29 παράγραφος 6 του κανονισμού (ΕΚ) αριθ. 1107/2009, με βάση φάκελο που ικανοποιεί τις απαιτήσεις του παραρτήματος III της οδηγίας 91/414/ΕΟΚ και λαμβάνοντας υπόψη το μέρος B της στήλης σχετικά με τους ειδικούς όρους στο παράρτημα I του παρόντος κανονισμού. Με βάση την αξιολόγηση αυτή, διαπιστώνουν αν το προϊόν πληροί τους όρους του άρθρου 29 παράγραφος 1 του κανονισμού (ΕΚ) αριθ. 1107/2009. Ύστερα από αυτή την εξακρίβωση, τα κράτη μέλη:

               α)

               σε περίπτωση που ένα προϊόν περιέχει fluazifop-P ως μόνη δραστική ουσία, κατά περίπτωση, τροποποιούν ή ανακαλούν την έγκριση έως τις 31 Δεκεμβρίου 2015 το αργότερο· ή

               β)

               σε περίπτωση που ένα προϊόν περιέχει την ουσία fluazifop-P ως μία από πολλές δραστικές ουσίες, κατά περίπτωση, τροποποιούν ή ανακαλούν την έγκριση έως τις 31 Δεκεμβρίου 2015 ή έως την ημερομηνία που έχει οριστεί για μια τέτοια τροποποίηση ή ανάκληση στην αντίστοιχη νομοθετική πράξη ή νομοθετικές πράξεις με την οποία ή τις οποίες καταχωρίστηκε η σχετική ουσία ή οι σχετικές ουσίες στο παράρτημα I της οδηγίας 91/414/ΕΟΚ, ανάλογα με το ποια ημερομηνία είναι μεταγενέστερη.

         Άρθρο 3
   Τροποποιήσεις του εκτελεστικού κανονισμού (ΕΕ) αριθ. 540/2011
   Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα ΙΙ του παρόντος κανονισμού.
   Άρθρο 4
   Τροποποιήσεις της απόφασης 2008/934/ΕΚ
   Η γραμμή που αφορά την ουσία fluazifop-P στο παράρτημα της απόφασης 2008/934/ΕΚ απαλείφεται.
   Άρθρο 5
   Έναρξη ισχύος και ημερομηνία εφαρμογής
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Αυγούστου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 309 της 24.11.2009, σ. 1.

      (2)  ΕΕ L 230 της 19.8.1991, σ. 1.

      (3)  ΕΕ L 15 της 18.1.2008, σ. 5.

      (4)  ΕΕ L 55 της 29.2.2000, σ. 25.

      (5)  ΕΕ L 224 της 21.8.2002, σ. 23.

      (6)  ΕΕ L 246 της 21.9.2007, σ. 19.

      (7)  ΕΕ L 333 της 11.12.2008, σ. 11.

      (8)  Ευρωπαϊκή Αρχή για την Ασφάλεια των Τροφίμων· Συμπεράσματα σχετικά με την εξέταση της εκτίμησης επικινδυνότητας από φυτοπροστατευτικά προϊόντα όσον αφορά τη δραστική ουσία fluazifop-P-butyl. EFSA Journal 2010· 8(11): [24 σελ.] doi:10.2903/j.efsa.2010.1905. Διαθέσιμο στη διαδικτυακή διεύθυνση: www.efsa.europa.eu/efsajournal.htm

      (9)  ΕΕ L 366 της 15.12.1992, σ. 10.

      (10)  ΕΕ L 153 της 11.6.2011, σ. 1.

      ΠΑΡΑΡΤΗΜΑ I

                  Κοινή ονομασία, αριθμοί ταυτοποίησης

                  Ονομασία IUPAC

                  Καθαρότητα (1)

                  Ημερομηνία έγκρισης

                  Λήξη της έγκρισης

                  Ειδικοί όροι

                  Fluazifop-P
                  Αριθ. CAS 83066-88-0 (fluazifop-P)
                  αριθ. CIPAC: 467 (fluazifop-P)

                  (R)-2-{4-[5-(τριφθορομεθυλο)-2-πυριδυλοξυ]φαινοξυ}προπιονικό οξύ (fluazifop-P)

                  ≥ 900 g/kg σε fluazifop-P-butyl
                  Η περιεκτικότητα της 2-χλωρο-5-(τριφθορομεθυλο)πυριδίνη δεν πρέπει να ξεπερνά 1,5 g/kg στο υλικό όπως παράγεται.

                  1η Ιανουαρίου 2012

                  31 Δεκεμβρίου 2021

                  ΜΕΡΟΣ A
                  Επιτρέπεται να χρησιμοποιείται μόνον ως ζιζανιοκτόνο για οπωρώνες (βασική εφαρμογή) με μία εφαρμογή ετησίως.
                  ΜΕΡΟΣ B
                  Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την fluazifop-P-butyl, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 17 Ιουνίου 2011.
                  Στη συνολική αυτή αξιολόγηση τα κράτη μέλη:

                              —

                              αποδίδουν ιδιαίτερη προσοχή στην ασφάλεια των χειριστών και εξασφαλίζουν ότι οι όροι χρήσης επιβάλλουν τον κατάλληλο εξοπλισμό ατομικής προστασίας, όπου χρειάζεται,

                              —

                              αποδίδουν ιδιαίτερη προσοχή στην προστασία των επιφανειακών και υπόγειων υδάτων σε ευπαθείς περιοχές,

                              —

                              αποδίδουν ιδιαίτερη προσοχή στην προστασία των μη στοχευόμενων φυτών.

                        Οι όροι χρήσης περιλαμβάνουν την εφαρμογή μέτρων άμβλυνσης του κινδύνου, όπου χρειάζεται.
                  Ο αιτών υποβάλλει επιβεβαιωτικές πληροφορίες όσον αφορά:

                              1.

                              τις προδιαγραφές του τεχνικού υλικού, όπως παρασκευάζεται εμπορικά, συμπεριλαμβανομένων πληροφοριών για τη σημασία της πρόσμειξης R154719·

                              2.

                              την αντιστοιχία μεταξύ των προδιαγραφών του τεχνικού υλικού, όπως παρασκευάζεται εμπορικά, και των προδιαγραφών του υλικού δοκιμής που χρησιμοποιήθηκε στις μελέτες τοξικότητας·

                              3.

                              τον ενδεχόμενο μακροπρόθεσμο κίνδυνο για τα φυτοφάγα θηλαστικά·

                              4.

                              την τύχη και τη συμπεριφορά στο περιβάλλον των μεταβολιτών Χ (2) και IV (3)·

                              5.

                              τον ενδεχόμενο κίνδυνο για τα ψάρια και τα υδρόβια ασπόνδυλα του μεταβολίτη IV.

                        Ο αιτών υποβάλλει στην Επιτροπή, στα κράτη μέλη και στην Αρχή τις πληροφορίες που αναφέρονται στα σημεία 1 και 2 έως τις 30 Ιουνίου 2012 και τις πληροφορίες που αναφέρονται στα σημεία 3, 4 και 5 έως τις 31 Δεκεμβρίου 2013.

         (1)  Περαιτέρω λεπτομέρειες σχετικά με την ταυτότητα και τις προδιαγραφές της δραστικής ουσίας δίνονται στην έκθεση ανασκόπησης.

         (2)  5-(τριφθορομεθυλο)-2(1Η)-πυριδινόνη.

         (3)  4-{[5-(τριφθορομεθυλο)-2-πυριδινυλ]οξυ}φαινόλη.

      ΠΑΡΑΡΤΗΜΑ II
      Στο μέρος Β του παραρτήματος του εκτελεστικού κανονισμού (ΕΕ) αριθ. 540/2011 προστίθεται η ακόλουθη εγγραφή:

                     «15

                     Fluazifop-P
                     Αριθ. CAS 83066-88-0 (fluazifop-P)
                     αριθ. CIPAC: 467 (fluazifop-P)

                     (R)-2-{4-[5-(τριφθορομεθυλο)-2-πυριδυλοξυ]φαινοξυ}προπιονικό οξύ (fluazifop-P)

                     ≥ 900 g/kg σε fluazifop-P-butyl
                     Η περιεκτικότητα της 2-χλωρο-5-(τριφθορομεθυλο)πυριδίνη δεν πρέπει να ξεπερνά 1,5 g/kg στο υλικό όπως παράγεται.

                     1η Ιανουαρίου 2012

                     31 Δεκεμβρίου 2021

                     ΜΕΡΟΣ A
                     Επιτρέπεται να χρησιμοποιείται μόνον ως ζιζανιοκτόνο για οπωρώνες (βασική εφαρμογή) με μία εφαρμογή ετησίως.
                     ΜΕΡΟΣ B
                     Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την fluazifop-P-butyl, και ιδίως τα προσαρτήματα I και II αυτής, όπως οριστικοποιήθηκε στο πλαίσιο της μόνιμης επιτροπής για την τροφική αλυσίδα και την υγεία των ζώων στις 17 Ιουνίου 2011.
                     Στη συνολική αυτή αξιολόγηση τα κράτη μέλη:

                                 —

                                 αποδίδουν ιδιαίτερη προσοχή στην ασφάλεια των χειριστών και εξασφαλίζουν ότι οι όροι χρήσης επιβάλλουν τον κατάλληλο εξοπλισμό ατομικής προστασίας, όπου χρειάζεται,

                                 —

                                 αποδίδουν ιδιαίτερη προσοχή στην προστασία των επιφανειακών και υπόγειων υδάτων σε ευπαθείς περιοχές,

                                 —

                                 αποδίδουν ιδιαίτερη προσοχή στην προστασία των μη στοχευόμενων φυτών.

                           Οι όροι χρήσης περιλαμβάνουν την εφαρμογή μέτρων άμβλυνσης του κινδύνου, όπου χρειάζεται.
                     Ο αιτών υποβάλλει επιβεβαιωτικές πληροφορίες όσον αφορά:

                                 1.

                                 τις προδιαγραφές του τεχνικού υλικού, όπως παρασκευάζεται εμπορικά, συμπεριλαμβανομένων πληροφοριών για τη σημασία της πρόσμειξης R154719·

                                 2.

                                 την αντιστοιχία μεταξύ των προδιαγραφών του τεχνικού υλικού, όπως παρασκευάζεται εμπορικά, και των προδιαγραφών του υλικού δοκιμής που χρησιμοποιήθηκε στις μελέτες τοξικότητας·

                                 3.

                                 τον ενδεχόμενο μακροπρόθεσμο κίνδυνο για τα φυτοφάγα θηλαστικά·

                                 4.

                                 για την τύχη και τη συμπεριφορά στο περιβάλλον των μεταβολιτών Χ (1) και IV (2)·

                                 5.

                                 τον ενδεχόμενο κίνδυνο για τα ψάρια και τα υδρόβια ασπόνδυλα του μεταβολίτη IV.

                           Ο αιτών υποβάλλει στην Επιτροπή, στα κράτη μέλη και στην Αρχή τις πληροφορίες που αναφέρονται στα σημεία 1 και 2 έως τις 30 Ιουνίου 2012 και τις πληροφορίες που αναφέρονται στα σημεία 3, 4 και 5 έως τις 31 Δεκεμβρίου 2013.

         (1)  5-(trifluoromethyl)-2(1H)-pyridinone.

         (2)  4-{[5-(trifluoromethyl)-2-pyridinyl]oxy}phenol.»


title: Εκτελεστικός κανονισμός (ΕΕ) αριθ. 757/2011 της Επιτροπής, της 27ης Ιουλίου 2011 , σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία

text:
               2.8.2011

               EL

               Επίσημη Εφημερίδα της Ευρωπαϊκής Ένωσης

               L 199/37

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 757/2011 ΤΗΣ ΕΠΙΤΡΟΠΉΣ
   της 27ης Ιουλίου 2011
   σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:

               (1)

               Για να εξασφαλιστεί η ενιαία εφαρμογή της συνδυασμένης ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.

               (2)

               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της συνδυασμένης ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.

               (3)

               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.

               (4)

               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών οι οποίες έχουν εκδοθεί από τις τελωνειακές αρχές κρατών μελών σχετικά με την κατάταξη εμπορευμάτων στη συνδυασμένη ονοματολογία, αλλά δεν είναι σύμφωνες με τον παρόντα κανονισμό, μπορεί να συνεχίζει να τις επικαλείται επί τρίμηνο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (2).

               (5)

               Η επιτροπή τελωνειακού κώδικα δεν γνωμοδότησε εντός της προθεσμίας που είχε ορίσει ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη συνδυασμένη ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Οι δεσμευτικές δασμολογικές πληροφορίες που εκδίδονται από τις τελωνειακές αρχές κρατών μελών και δεν είναι σύμφωνες με τον παρόντα κανονισμό, μπορούν να συνεχίσουν να χρησιμοποιούνται για περίοδο τριών μηνών δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιουλίου 2011.

            Για την Επιτροπή, εξ ονόματος του Προέδρου,

         Algirdas ŠEMETA

            Μέλος της Επιτροπής

      (1)  ΕΕ L 256 της 7.9.1987, σ. 1.

      (2)  ΕΕ L 302 της 19.10.1992, σ. 1.

      ΠΑΡΑΡΤΗΜΑ

                  Περιγραφή των εμπορευμάτων

                  Κατάταξη
                  (Κωδικός ΣΟ)

                  Αιτιολογία

                  (1)

                  (2)

                  (3)

                  Υποδήματα που δεν καλύπτουν τον αστράγαλο και δεν αναγνωρίζονται αποκλειστικά ως υποδήματα για άνδρες ή γυναίκες, με εσωτερικό πέλμα μήκους άνω των 24 cm.
                  Το εξωτερικό πέλμα είναι κατασκευασμένο από καουτσούκ και το μεσαίο πέλμα από πολυμερή χαμηλής πυκνότητας.
                  Το πάνω μέρος αποτελείται από τεμάχια υφάσματος, δέρματος και πλαστικού υλικού.
                  Ολόκληρη η επιφάνεια του πάνω μέρους καλύπτεται από φαιόχρωμο ύφασμα, εξαιρουμένου τεμαχίου από λευκό ύφασμα (πίλημα) [2 (1)] στο τακούνι του υποδήματος (βλ. φωτογραφία αριθ. 655 B).
                  Το λευκό αυτό ύφασμα καλύπτεται από διάφορα τεμάχια φαιόχρωμου δέρματος. Καλύπτεται κυρίως από ένα τεμάχιο στο τακούνι [C (1)] και, εν μέρει, από δύο τεμάχια κατά μήκος και των δύο πλευρών του υποδήματος [D (1)], καθώς και από δύο τεμάχια κυρτωμένα έτσι ώστε να περιβάλλουν τη ράχη του ποδιού [B (1)] (βλ. φωτογραφία αριθ. 655 C).
                  Στο απώτατο άκρο του τακουνιού, το λευκό αυτό ύφασμα καλύπτεται από τεμάχιο μαύρου αδιάβροχου υφάσματος, πάνω στο οποίο είναι ραμμένο ένα τεμάχιο πλαστικού υλικού με βαθύ φαιό χρώμα [b (1)] (βλ. φωτογραφία αριθ. 655 C). Το μαύρο ύφασμα είναι ορατό μέσω μικρών ανοιγμάτων που φέρει το τεμάχιο πλαστικού υλικού.
                  Τα προαναφερόμενα φαιόχρωμα υφάσματα είναι ραμμένα μεταξύ τους και συνδέονται με το τακούνι. Στη μία πλευρά του υποδήματος, δύο τεμάχια φαιόχρωμου υφάσματος είναι συναρμολογημένα με ραφή ζιγκ-ζαγκ, η οποία συμπληρώνεται εκατέρωθεν με σαμαροραφή (βλ. φωτογραφία αριθ. 655 D). Με τις ίδιες σαμαροραφές έχει στερεωθεί μια υφασμάτινη ταινία κάτω από τα δύο τεμάχια υφάσματος για την ενίσχυση της συναρμολόγησης.
                  Στο πρόσθιο μέρος του υποδήματος ένα τεμάχιο φαιόχρωμου πλαστικού [a (1)] καλύπτει το υποκείμενο φαιόχρωμο ύφασμα.
                  Και στις δύο πλευρές του υποδήματος, τεμάχια φαιόχρωμου δέρματος [A (1)] συνδέονται με το ύφασμα, ενώ πάνω από το δέρμα/φαιόχρωμο ύφασμα, έχουν επίσης προστεθεί τέσσερις κατακόρυφες υφασμάτινες λωρίδες [1 (1)] (βλ. φωτογραφίες αριθ. 655 A και 655 D). Επιπλέον, στο τακούνι του υποδήματος, έχει συνδεθεί με το ύφασμα υφασμάτινη λωρίδα ως θηλιά.
                  (υπόδημα προπόνησης)
                  (Βλ. φωτογραφίες αριθ. 655 A, 655 B, 655 C και 655 D) (2)

                  6404 11 00

                  Η κατάταξη διέπεται από τους γενικούς κανόνες 1 και 6 για την ερμηνεία της συνδυασμένης ονοματολογίας (ΣΟ), από τη σημείωση 4 στοιχεία α) και β) του κεφαλαίου 64 της συνδυασμένης ονοματολογίας, από τη συμπληρωματική σημείωση 1 του κεφαλαίου 64 και από το κείμενο των κωδικών ΣΟ 6404 και 6404 11 00.
                  Για τον προσδιορισμό της συστατικής ύλης του πάνω μέρους, κατά την έννοια της σημείωσης 4 στοιχείο α) του κεφαλαίου 64, δεν πρέπει να ληφθεί υπόψη το φαιόχρωμο τεμάχιο πλαστικού υλικού που καλύπτει το πρόσθιο μέρος του υποδήματος [a (1)], επειδή προστατεύει τα δάκτυλα ενισχύοντας το υποκείμενο φαιόχρωμο ύφασμα.
                  Ομοίως, δεν πρέπει να ληφθούν υπόψη οι τέσσερις κατακόρυφες υφασμάτινες λωρίδες [1 (1)] στις δύο πλευρές του υποδήματος, επειδή ενισχύουν τις πλευρές του, ούτε η υφασμάτινη θηλιά στο τακούνι του, επειδή αποτελεί εξάρτημα που βοηθά στο φόρεμα των υποδημάτων.
                  Ομοίως επίσης, δεν πρέπει να ληφθούν υπόψη τα τεμάχια φαιόχρωμου δέρματος που συνδέονται με το φαιόχρωμο ύφασμα και στις δύο πλευρές του υποδήματος [A (1)], επειδή και αυτά ενισχύουν τις πλευρές του.
                  Εξάλλου, ούτε το λευκό ύφασμα [2 (1)] μπορεί να θεωρηθεί συστατική ύλη του πάνω μέρους, επειδή δεν είναι ορατό, ούτε καν εν μέρει, στην εξωτερική επιφάνεια του υποδήματος (βλ. επεξηγηματικές σημειώσεις της ΣΟ για το κεφάλαιο 64, Γενικές παρατηρήσεις, σημείο 1 στοιχείο α) δεύτερο εδάφιο πρώτη φράση).
                  Αντίθετα, τα τεμάχια φαιόχρωμου δέρματος [B, C, D (1)] που καλύπτουν κυρίως ή εν μέρει το λευκό ύφασμα [2 (1)] (βλ. φωτογραφίες αριθ. 655 B και 655 C) πληρούν τις προϋποθέσεις της συστατικής ύλης του πάνω μέρους, επειδή η επιφάνειά τους είναι εν μέρει ή εξ ολοκλήρου ορατή στην εξωτερική επιφάνεια και δεν αποτελούν εξαρτήματα ούτε ενισχύσεις.
                  Το μαύρο αδιάβροχο ύφασμα κάτω από του πλαστικό υλικό με βαθύ φαιό χρώμα στο τακούνι του υποδήματος [b (1)] δεν πληροί τις προϋποθέσεις της συστατικής ύλης του πάνω μέρους, επειδή αποτελεί απλώς παρέμβλημα που εμποδίζει τη διείσδυση νερού μέσω των ανοιγμάτων του τεμαχίου από πλαστικό υλικό. Ως εκ τούτου, το τεμάχιο πλαστικού υλικού με βαθύ φαιό χρώμα στο τακούνι του υποδήματος πληροί επίσης τις προϋποθέσεις της συστατικής ύλης του πάνω μέρους, κατά την έννοια της σημείωσης 4 στοιχείο α) του κεφαλαίου 64.
                  Τα φαιόχρωμα υφάσματα πληρούν τις προϋποθέσεις της συστατικής ύλης του πάνω μέρους, κατά την έννοια της σημείωσης 4 στοιχείο α) του κεφαλαίου 64, επειδή συνδέονται μεταξύ τους και με τις υπόλοιπες συστατικές ύλες του πάνω μέρους που προσδιορίζονται ανωτέρω [B, C, D, b (1)] με ανθεκτική μέθοδο συναρμολόγησης [βλέπε επεξηγηματικές σημειώσεις της ΣΟ για το κεφάλαιο 64, Γενικές παρατηρήσεις, σημείο 1 στοιχείο α) δεύτερο εδάφιο τελευταία φράση, σε συνδυασμό με το στοιχείο γ) δεύτερο εδάφιο τελευταία φράση του ίδιου σημείου].
                  Επιπλέον, οι συστατικές ύλες του πάνω μέρους που προσδιορίζονται ανωτέρω [B, C, D, b (1) και τα φαιόχρωμα υφάσματα] (βλέπε φωτογραφία αριθ. 655 C), διαθέτουν τα χαρακτηριστικά του πάνω μέρους, δηλ. συγκρατούν επαρκώς το πόδι, έτσι ώστε να μπορεί ο χρήστης να βαδίζει με το υπόδημα (βλ. συμπληρωματική σημείωση 1 του κεφαλαίου 64, πρώτο εδάφιο δεύτερη φράση).
                  Μετά την αφαίρεση των προαναφερθέντων ενισχύσεων και εξαρτημάτων (βλ. φωτογραφία αριθ. 655 C) τα φαιόχρωμα υφάσματα παρουσιάζουν μεγαλύτερη εξωτερική επιφάνεια από τις υπόλοιπες συστατικές ύλες του πάνω μέρους που προσδιορίζονται ανωτέρω [B, C, D, b (1)] και, ως εκ τούτου, θεωρείται ότι το υπόδημα διαθέτει πάνω μέρος από υφαντικές ύλες, κατά την έννοια της σημείωσης 4 στοιχείο α) του κεφαλαίου 64.
                  Το τμήμα του πέλματος που έρχεται σε επαφή με το έδαφος αποτελείται από καουτσούκ, κατά την έννοια της σημείωσης 4 στοιχείο β) του κεφαλαίου 64. Συνεπώς, το υπόδημα διαθέτει εξωτερικό πέλμα από καουτσούκ.

         (1)  Ο αριθμός/το γράμμα παραπέμπει στους αριθμούς/στα γράμματα των φωτογραφιών.

         (2)  Οι φωτογραφίες έχουν καθαρά ενημερωτικό σκοπό.


title: Εκτελεστικός κανονισμός (ΕΕ) αριθ. 307/2014 του Συμβουλίου, της 24ης Μαρτίου 2014 , σχετικά με την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη ενδιάμεσης επανεξέτασης βάσει του άρθρου 11 παράγραφος 3 του κανονισμού (ΕΚ) αριθ. 1225/2009

text:
               27.3.2014

               EL

               Επίσημη Εφημερίδα της Ευρωπαϊκής Ένωσης

               L 91/1

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 307/2014 ΤΟΥ ΣΥΜΒΟΥΛΊΟΥ

   της 24ης Μαρτίου 2014
   σχετικά με την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη ενδιάμεσης επανεξέτασης βάσει του άρθρου 11 παράγραφος 3 του κανονισμού (ΕΚ) αριθ. 1225/2009
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφος 3,
   Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Κατόπιν έρευνας («η αρχική έρευνα»), το Συμβούλιο επέβαλε, με τον κανονισμό (ΕΚ) αριθ. 682/2007 (2), οριστικό δασμό αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, το οποίο υπάγεται, επί του παρόντος, στους κωδικούς ΣΟ ex 2001 90 30 και ex 2005 80 00. Τα μέτρα έλαβαν τη μορφή κατ’ αξίαν δασμού, μεταξύ 3,1 % και 12,9 %.

               (2)

               Με τον κανονισμό (ΕΚ) αριθ. 954/2008 (3), το Συμβούλιο τροποποίησε τα ισχύοντα μέτρα όσον αφορά έναν παραγωγό-εξαγωγέα και, κατά συνέπεια, το ποσοστό που εφαρμόζεται σε «όλες τις άλλες εταιρείες», το οποίο, στη συνέχεια, κυμάνθηκε μεταξύ 3,1 % και 14,3 %.

               (3)

               Μετά την επανεξέταση ενόψει της λήξης ισχύος των μέτρων η οποία διενεργήθηκε δυνάμει του άρθρου 11 παράγραφος 2 του βασικού κανονισμού («επανεξέταση ενόψει της λήξης ισχύος των μέτρων»), με τον εκτελεστικό κανονισμό (ΕΕ) αριθ. 875/2013 του Συμβουλίου (4) το Συμβούλιο διατήρησε τον δασμό που κυμαινόταν μεταξύ 3,1 % και 14,3 %.

         2.   Αίτηση επανεξέτασης

               (4)

               Η Ευρωπαϊκή Επιτροπή («η Επιτροπή») έλαβε αίτηση μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. Η αίτηση υποβλήθηκε από την εταιρεία River Kwai International Food Industry Co., Ltd. («ο αιτών»), παραγωγό-εξαγωγέα από την Ταϊλάνδη.

               (5)

               Το αντικείμενο της αίτησης περιοριζόταν στην εξέταση της πρακτικής ντάμπινγκ όσον αφορά τον αιτούντα.

               (6)

               Στην αίτησή του, ο αιτών προσκόμισε στοιχεία που, εκ πρώτης όψεως, αποδείκνυαν ότι, όσον αφορά το ντάμπινγκ που ασκούσε ο αιτών, οι συνθήκες βάσει των οποίων επιβλήθηκαν τα ισχύοντα μέτρα είχαν αλλάξει και οι αλλαγές αυτές είχαν διαρκή χαρακτήρα.

               (7)

               Ειδικότερα, ο αιτών ισχυρίστηκε ότι οι μεταβληθείσες συνθήκες αφορούν αλλαγές στο φάσμα του προϊόντος που εμπορεύεται, οι οποίες έχουν άμεσο αντίκτυπο στο κόστος παραγωγής του. Από τη σύγκριση των εγχώριων τιμών του με τις τιμές εξαγωγής του προς την Ένωση προκύπτει ότι το περιθώριο ντάμπινγκ είναι μικρότερο από το παρόν επίπεδο των μέτρων.

         3.   Έναρξη μερικής ενδιάμεσης επανεξέτασης

               (8)

               Η Επιτροπή, κατόπιν διαβουλεύσεων με τη συμβουλευτική επιτροπή, αποφάσισε ότι υπάρχουν επαρκή αποδεικτικά στοιχεία ώστε να δικαιολογείται η έναρξη μερικής ενδιάμεσης επανεξέτασης, η οποία να περιορίζεται στην εξέταση του ντάμπινγκ όσον αφορά τον αιτούντα. Στη βάση αυτή, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης
                   (5) στις 14 Φεβρουαρίου 2013, την έναρξη μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού (εφεξής «ανακοίνωση για την έναρξη διαδικασίας»).

         4.   Περίοδος της έρευνας επανεξέτασης

               (9)

               Η έρευνα για την πρακτική ντάμπινγκ κάλυψε την περίοδο από την 1η Ιουλίου 2011 έως τις 31 Δεκεμβρίου 2012 («περίοδος έρευνας της επανεξέτασης» ή «ΠΕΕ»).

         5.   Μέρη τα οποία αφορά η έρευνα

               (10)

               Η Επιτροπή ενημέρωσε επίσημα τον αιτούντα, τους αντιπροσώπους της χώρας εξαγωγής, καθώς και την ένωση των ενωσιακών παραγωγών [Association européenne des transformateurs de maïs doux (AETMD)] σχετικά με την έναρξη της ενδιάμεσης επανεξέτασης.

               (11)

               Τα ενδιαφερόμενα μέρη είχαν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που αναφερόταν στην ανακοίνωση για την έναρξη της διαδικασίας.

               (12)

               Τα γραπτά επιχειρήματα που υποβλήθηκαν από την AETMD εξετάστηκαν και, κατά περίπτωση, ελήφθησαν υπόψη.

               (13)

               Η Επιτροπή, για να λάβει τις αναγκαίες για την έρευνά της πληροφορίες, έστειλε ερωτηματολόγιο στον αιτούντα και έλαβε απάντηση εντός της ορισθείσας προθεσμίας.

               (14)

               Η Επιτροπή ζήτησε και επαλήθευσε όλες τις πληροφορίες που κρίθηκαν αναγκαίες για τον προσδιορισμό της πρακτικής ντάμπινγκ. Η Επιτροπή πραγματοποίησε επίσκεψη επαλήθευσης στις εγκαταστάσεις του αιτούντος στη Μπανγκόκ και στο Kanchanaburi (Ταϊλάνδη).

         2.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

   1.   Υπό εξέταση προϊόν

               (15)

               Το υπό εξέταση προϊόν είναι το ίδιο με εκείνο που ορίζεται στην αρχική έρευνα και στην έρευνα επανεξέτασης ενόψει της λήξης ισχύος των μέτρων, δηλαδή το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο με ξίδι ή οξικό οξύ, μη κατεψυγμένο, το οποίο επί του παρόντος υπάγεται στον κωδικό ΣΟ ex 2001 90 30, και το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο χωρίς ξίδι ή οξικό οξύ, μη κατεψυγμένο, άλλο από τα προϊόντα της κλάσης 2006, το οποίο επί του παρόντος υπάγεται στον κωδικό ΣΟ ex 2005 80 00, καταγωγής Ταϊλάνδης.

         2.   Ομοειδές προϊόν

               (16)

               Όπως καθορίστηκε στην αρχική έρευνα και επιβεβαιώθηκε στην επανεξέταση ενόψει της λήξης ισχύος των μέτρων, το γλυκό καλαμπόκι που παράγεται και πωλείται στην Ένωση και το γλυκό καλαμπόκι που παράγεται και πωλείται στην Ταϊλάνδη έχουν, ουσιαστικά, τα ίδια φυσικά και χημικά χαρακτηριστικά, καθώς και τις ίδιες βασικές χρήσεις με το γλυκό καλαμπόκι που παράγεται στην Ταϊλάνδη και πωλείται για εξαγωγή στην Ένωση. Ως εκ τούτου, θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         3.   ΝΤΑΜΠΙΝΓΚ

   1.   Καθορισμός της κανονικής αξίας

               (17)

               Σύμφωνα με την πρώτη περίοδο του άρθρου 2 παράγραφος 2 του βασικού κανονισμού, η Επιτροπή εξέτασε, κατά πρώτον, εάν οι συνολικές εγχώριες πωλήσεις ομοειδούς προϊόντος από τον αιτούντα κατά τη διάρκεια της ΠΕΕ ήταν αντιπροσωπευτικές. Οι εγχώριες πωλήσεις είναι αντιπροσωπευτικές όταν ο συνολικός όγκος των εγχώριων πωλήσεων του ομοειδούς προϊόντος αντιπροσώπευε τουλάχιστον το 5 % του συνολικού όγκου εξαγωγικών πωλήσεων του υπό εξέταση προϊόντος στην Ένωση κατά τη διάρκεια της ΠΕΕ.

               (18)

               Διαπιστώθηκε ότι οι συνολικές εγχώριες πωλήσεις του ομοειδούς προϊόντος ήταν αντιπροσωπευτικές.

               (19)

               Στη συνέχεια, η Επιτροπή προσδιόρισε τους τύπους του προϊόντος που πωλήθηκαν στην εγχώρια αγορά και ήταν πανομοιότυποι ή άμεσα συγκρίσιμοι με τους τύπους που πωλήθηκαν προς εξαγωγή στην Ένωση.

               (20)

               Για καθέναν από τους εν λόγω τύπους προϊόντος, η Επιτροπή καθόρισε κατά πόσον οι εγχώριες πωλήσεις ήταν επαρκώς αντιπροσωπευτικές, σύμφωνα με το άρθρο 2 παράγραφος 2 του βασικού κανονισμού. Οι εγχώριες πωλήσεις ενός τύπου προϊόντος είναι αντιπροσωπευτικές όταν ο συνολικός όγκος των εγχώριων πωλήσεων του συγκεκριμένου τύπου προϊόντος σε ανεξάρτητους πελάτες κατά τη διάρκεια της ΠΕΕ αντιπροσωπεύει τουλάχιστον το 5 % του συνολικού όγκου των εξαγωγικών πωλήσεων του πανομοιότυπου ή συγκρίσιμου τύπου προϊόντος στην Ένωση.

               (21)

               Η Επιτροπή διαπίστωσε ότι, για όλους τους τύπους προϊόντος που πωλήθηκαν προς εξαγωγή στην Ένωση, οι εγχώριες πωλήσεις του αιτούντος πραγματοποιήθηκαν σε αντιπροσωπευτικές ποσότητες.

               (22)

               Στη συνέχεια, η Επιτροπή προσδιόρισε το ποσοστό των κερδοφόρων πωλήσεων σε ανεξάρτητους πελάτες στην εγχώρια αγορά για κάθε τύπο προϊόντος κατά τη διάρκεια της ΠΕΕ, προκειμένου να αποφασίσει αν θα χρησιμοποιηθούν οι πραγματικές εγχώριες πωλήσεις για τον υπολογισμό της κανονικής αξίας σύμφωνα με το άρθρο 2 παράγραφος 4 του βασικού κανονισμού.

               (23)

               Η κανονική αξία βασίζεται στην πραγματική εγχώρια τιμή ανά τύπο προϊόντος, ανεξάρτητα από το εάν οι εν λόγω πωλήσεις είναι επικερδείς ή όχι, εάν:

                           —

                           ο όγκος πωλήσεων του τύπου προϊόντος που πωλήθηκε σε καθαρή τιμή πώλησης ίση ή μεγαλύτερη από το υπολογισθέν κόστος παραγωγής αντιπροσώπευε περισσότερο από το 80 % του συνολικού όγκου των πωλήσεων του εν λόγω τύπου προϊόντος, και

                           —

                           η σταθμισμένη μέση τιμή πώλησης του συγκεκριμένου τύπου προϊόντος είναι ίση ή υψηλότερη από το μοναδιαίο κόστος παραγωγής.

               (24)

               Από την ανάλυση της Επιτροπής σχετικά με τις εγχώριες πωλήσεις προέκυψε ότι περισσότερο από το 90 % των εγχώριων πωλήσεων ήταν κερδοφόρες και ότι η μέση σταθμισμένη τιμή πώλησης ήταν υψηλότερη από το μοναδιαίο κόστος παραγωγής. Ως εκ τούτου, η κανονική αξία υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων κατά τη διάρκεια της ΠΕΕ.

         2.   Προσδιορισμός της τιμής εξαγωγής

               (25)

               Όλες οι πωλήσεις του αιτούντος για εξαγωγή στην Ένωση πραγματοποιήθηκαν απευθείας σε μη συνδεδεμένους πελάτες στην Ένωση ή στην Ταϊλάνδη. Συνεπώς, η τιμή εξαγωγής καθορίζεται βάσει των καταβληθεισών ή καταβλητέων τιμών σύμφωνα με το άρθρο 2 παράγραφος 8 του βασικού κανονισμού.

         3.   Σύγκριση

               (26)

               Η Επιτροπή συνέκρινε την κανονική αξία και την τιμή εξαγωγής σε επίπεδο τιμών εκ του εργοστασίου.

               (27)

               Σε δικαιολογημένες περιπτώσεις, η Επιτροπή αναπροσάρμοσε την κανονική αξία και/ή την τιμή εξαγωγής, ώστε να ληφθούν υπόψη οι διαφορές που επηρέαζαν τόσο τις τιμές όσο και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού.

               (28)

               Στις περιπτώσεις που ήταν σκόπιμο και δεόντως αιτιολογημένο, έγιναν προσαρμογές για τις διαφορές στο κόστος μεταφοράς, το κόστος ασφάλισης, διεκπεραίωσης και φόρτωσης, το κόστος συσκευασίας, τις προμήθειες, το κόστος πίστωσης και τις τραπεζικές επιβαρύνσεις.

               (29)

               Ο αιτών ζήτησε προσαρμογή, σύμφωνα με το άρθρο 2 παράγραφος 10 στοιχείο δ) του βασικού κανονισμού, για διαφορές στην αξία του εμπορικού του σήματος ανάλογα με το αν οι σχετικές πωλήσεις πραγματοποιούνταν στην εγχώρια αγορά ή στην αγορά της Ένωσης. Σύμφωνα με τους ισχυρισμούς του, η αξία του εμπορικού σήματος του αιτούντος είναι υψηλότερη στην αγορά της Ταϊλάνδης απ’ ό,τι στην αγορά της Ένωσης. Ο αιτών, για να στηρίξει τους ισχυρισμούς του, αναφέρθηκε στην προσαρμογή που πραγματοποιήθηκε κατά την αρχική έρευνα και κατά την επανεξέταση ενόψει της λήξης ισχύος των μέτρων.

               (30)

               Ωστόσο, η κατάσταση του αιτούντος κατά την παρούσα ενδιάμεση επανεξέταση διαφέρει από την κατάσταση άλλων παραγωγών-εξαγωγέων στους οποίους είχε παραχωρηθεί προσαρμογή κατά την αρχική έρευνα και κατά την έρευνα επανεξέτασης ενόψει της λήξης ισχύος των μέτρων. Η προσαρμογή που πραγματοποιήθηκε κατά την αρχική έρευνα και κατά την επανεξέταση ενόψει της λήξης ισχύος των μέτρων αφορά ειδικά τους παραγωγούς-εξαγωγείς των οποίων οι πωλήσεις στην εγχώρια αγορά φέρουν το δικό τους εμπορικό σήμα, ενώ οι πωλήσεις στην Ένωση πραγματοποιούνται υπό το εμπορικό σήμα του λιανοπωλητή. Στην παρούσα ενδιάμεση επανεξέταση, οι πωλήσεις του αιτούντος τόσο στην εγχώρια αγορά όσο και στην αγορά της Ένωσης φέρουν το δικό του εμπορικό σήμα. Επιπλέον, η προσαρμογή κατά την αρχική έρευνα και την έρευνα επανεξέτασης ενόψει της λήξης ισχύος των μέτρων πραγματοποιήθηκε στο περιθώριο κέρδους κατά την κατασκευή της κανονικής αξίας σύμφωνα με το άρθρο 2 παράγραφος 6 του βασικού κανονισμού. Ωστόσο, στο πλαίσιο της παρούσας ενδιάμεσης επανεξέτασης, η κανονική αξία βασίζεται στις πραγματικές εγχώριες τιμές του αιτούντος.

               (31)

               Σχετικά με την εικαζόμενη έλλειψη αξίας του εμπορικού σήματος όταν οι πωλήσεις πραγματοποιούνται στην αγορά της Ένωσης, ο εισαγωγέας του υπό εξέταση προϊόντος που φέρει το εμπορικό σήμα του αιτούντος είναι εξειδικευμένος σε εισαγωγές επώνυμων προϊόντων διατροφής, ιδίως από την Ασία. Ο αιτών δεν διευκρίνισε ούτε προσκόμισε στοιχεία που να εξηγούν γιατί οι πωλήσεις στον συγκεκριμένο εισαγωγέα θα είχαν χαμηλότερη αξία από την αξία του εμπορικού σήματος σε περίπτωση πωλήσεων του αιτούντος στην εγχώρια αγορά. Κατά συνέπεια, η Επιτροπή κατέληξε στο συμπέρασμα ότι ο αιτών δεν απέδειξε ότι η διαφορά που, κατά τους ισχυρισμούς του, υπήρχε στην αξία του εμπορικού σήματος επηρέασε τις τιμές ή τη συγκρισιμότητα των τιμών.

               (32)

               Επιπλέον, ο αιτών ζήτησε να γίνει η ίδια προσαρμογή σύμφωνα με το άρθρο 2 παράγραφος 10 στοιχείο ια) του βασικού κανονισμού. Ωστόσο, δεδομένου ότι ο αιτών δεν απέδειξε ότι η διαφορά που ισχυριζόταν ότι υπήρχε έχει αντίκτυπο στις τιμές ή τη συγκρισιμότητά τους, η εν λόγω προσαρμογή δεν μπορούσε να γίνει δεκτή ούτε δυνάμει αυτής της διάταξης.

               (33)

               Ως εκ τούτου, το αίτημα προσαρμογής σύμφωνα με το άρθρο 2 παράγραφος 10 στοιχεία δ) και ια) απορρίφθηκε.

               (34)

               Ο αιτών, επικαλούμενος το άρθρο 2 παράγραφος 10 στοιχείο β) του βασικού κανονισμού, ζήτησε επίσης προσαρμογή για την έκπτωση φόρου εξαγωγών που καταβλήθηκε από το κράτος. Το κράτος καταβάλλει στον αιτούντα ένα ποσό όταν το υπό εξέταση προϊόν πωλείται για εξαγωγή, συμπεριλαμβανομένης της ενωσιακής αγοράς.

               (35)

               Ο αιτών μπόρεσε να αποδείξει ότι ποσό που αντιστοιχεί σε λιγότερο από το 0,5 % της τιμολογιακής αξίας καταβάλλεται στον αιτούντα για εξαγωγές στην ενωσιακή αγορά. Ωστόσο, σύμφωνα με το άρθρο 2 παράγραφος 10 στοιχείο β) του βασικού κανονισμού, πρόκειται να πραγματοποιηθεί προσαρμογή στην κανονική αξία, εάν πληρούνται οι προϋποθέσεις που ορίζονται στο εν λόγω άρθρο, και όχι με βάση την τιμή εξαγωγής, όπως υποστηρίζει ο αιτών. Επιπλέον, η έρευνα έδειξε ότι δεν ήταν δυνατόν να καθοριστεί άμεση σχέση μεταξύ των πληρωμών που ελήφθησαν από τον αιτούντα σχετικά με το υπό εξέταση προϊόν κατά την εξαγωγή του στην Ένωση και τις εισαγωγικές επιβαρύνσεις για τις πρώτες ύλες που ενσωματώθηκαν φυσικώς στο εν λόγω προϊόν.

               (36)

               Επιπλέον, ο αιτών ζήτησε να γίνει η ίδια προσαρμογή σύμφωνα με το άρθρο 2 παράγραφος 10 στοιχείο ια) του βασικού κανονισμού. Ωστόσο, αφού ο αιτών δεν απέδειξε ότι υπάρχει κάποια σχέση μεταξύ της έκπτωσης φόρου εξαγωγών και της τιμής του εξαγόμενου υπό εξέταση προϊόν, ο ισχυρισμός δεν ήταν δυνατόν να γίνει δεκτός.

               (37)

               Συνεπώς, το αίτημα προσαρμογής για την έκπτωση φόρου εξαγωγών σύμφωνα με το άρθρο 2 παράγραφος 10 στοιχεία β) και ια) του βασικού κανονισμού απορρίφθηκε.

         4.   Ντάμπινγκ κατά την ΠΕΕ

               (38)

               Η μέση σταθμισμένη κανονική αξία κάθε τύπου του υπό εξέταση προϊόντος που εξήχθη στην Ένωση συγκρίθηκε με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος, όπως προβλέπεται στο άρθρο 2 παράγραφοι 11 και 12 του βασικού κανονισμού.

               (39)

               Σε αυτή τη βάση, το μέσο σταθμισμένο περιθώριο ντάμπινγκ, εκφρασμένο ως ποσοστό της τιμής CIF στα σύνορα της Ένωσης, πριν από την καταβολή του δασμού, διαπιστώθηκε ότι είναι 3,6 %.

         4.   ΔΙΑΡΚΗΣ ΧΑΡΑΚΤΗΡΑΣ ΤΗΣ ΜΕΤΑΒΟΛΗΣ ΤΩΝ ΣΥΝΘΗΚΩΝ

               (40)

               Σύμφωνα με το άρθρο 11 παράγραφος 3 του βασικού κανονισμού, η Επιτροπή εξέτασε κατά πόσο έχουν μεταβληθεί οι συνθήκες στις οποίες βασίστηκε το ισχύον περιθώριο ντάμπινγκ και εάν η μεταβολή αυτή είχε διαρκή χαρακτήρα.

               (41)

               Ο αιτών, στην αίτησή του επανεξέτασης, ισχυρίστηκε ότι οι μεταβληθείσες συνθήκες αφορούν αλλαγές στο φάσμα του προϊόντος που εμπορεύεται, οι οποίες έχουν άμεσο αντίκτυπο στο κόστος παραγωγής του. Η έρευνα επιβεβαίωσε ότι, λόγω εταιρικής αναδιάρθρωσης, ο αιτών δεν παράγει ούτε πωλεί πλέον ορισμένα προϊόντα όπως κατά τη στιγμή της αρχικής έρευνας, καθώς και ότι αυτό έχει επηρεάσει το κόστος παραγωγής για το υπό εξέταση προϊόν.

               (42)

               Η AETMD σχολίασε ότι η αναδιάρθρωση που πραγματοποίησε ο αιτών ενδέχεται να μην έχει διαρκή χαρακτήρα, δεδομένου ότι θα μπορούσε εύκολα να ανατραπεί.

               (43)

               Είναι πράγματι πιθανό η Διαχείριση του αιτούντος, εάν το επιθυμεί, να είναι σε θέση να ανατρέψει την αναδιάρθρωση. Ωστόσο, δεν υπάρχουν στοιχεία που να δείχνουν ότι η απόφαση του αιτούντος να αναδιαρθρώσει και να εξορθολογήσει την εμπορία των προϊόντων του ομίλου μεταξύ των εταιρειών του ομίλου δεν θα έχει διαρκή χαρακτήρα. Επιπλέον, η αναδιάρθρωση είχε ήδη ολοκληρωθεί έως το 2009, κάτι που σημαίνει ότι η νέα εταιρική δομή είναι διαρκούς χαρακτήρα.

               (44)

               Μετά τη γνωστοποίηση, η AETMD επανέλαβε τον ισχυρισμό της ότι η αλλαγή με βάση την οποία κινήθηκε η διαδικασία επανεξέτασης δεν θα μπορούσε να θεωρηθεί ότι έχει διαρκή χαρακτήρα. Ειδικότερα, αμφισβήτησε την επίπτωση στο κόστος παραγωγής λόγω της εσωτερικής αναδιοργάνωσης του ομίλου, ισχυριζόμενη ότι οι δαπάνες στο εσωτερικό του ομίλου μπορούν απλώς να ανακατανέμονται, ώστε να χαμηλώνουν την κανονική αξία. Για τον λόγο αυτό, το νέο κόστος παραγωγής δεν θα μπορούσε να θεωρηθεί ότι έχει διαρκή χαρακτήρα. Η AETMD επισήμανε επίσης ότι η θυγατρική που είναι αρμόδια για την παραγωγή και την πώληση νωπών προϊόντων χρησιμοποιεί την ίδια διεύθυνση με τον αιτούντα. Η AETMD ισχυρίστηκε ότι αυτό αποτελεί ακόμα μια ένδειξη ότι η αναδιοργάνωση δεν είναι ριζική και διαρκής.

               (45)

               Ο αιτών, απαντώντας στον ισχυρισμό της AETMD, όπως διατυπώνεται στην αιτιολογική σκέψη 44, υπογράμμισε ότι η αναδιοργάνωση είχε επίσης ως αποτέλεσμα τη βελτίωση του λογιστικού συστήματος, χάρη στον οποίο εντοπίστηκαν τα σημεία συμφόρησης και επιλύθηκαν ώστε να βελτιστοποιηθεί η παραγωγή και να μειωθεί το κόστος παραγωγής. Ο αιτών τόνισε επίσης ότι τυχόν ανατροπή της αναδιάρθρωσης του 2009 στην παρούσα φάση θα ήταν ιδιαίτερα περίπλοκη διαδικασία, αφού η μητρική εταιρεία του αιτούντος, η Agripure Holding PLC, είναι εισηγμένη στο χρηματιστήριο της Ταϊλάνδης.

               (46)

               Ο κίνδυνος για πιθανή ανατροπή της αναδιοργάνωσης του αιτούντος έχει ήδη εξεταστεί στην αιτιολογική σκέψη 43.

               (47)

               Επιπλέον, για να επαληθευθεί η ακρίβεια των ισχυρισμών που διατυπώνονται στην αίτηση για την έναρξη της παρούσας επανεξέτασης, η Επιτροπή συνέκρινε το κόστος παραγωγής για τους τύπους προϊόντος που εξήχθησαν στην Ένωση κατά τη διάρκεια της αρχικής έρευνας (δηλαδή πριν από την αναδιοργάνωση του αιτούντος το 2009) και κατά τη διάρκεια της ΠΕΕ. Η σύγκριση αυτή επιβεβαίωσε ότι το μοναδιαίο κόστος παραγωγής έχει αλλάξει σε σημαντικό βαθμό. Η αλλαγή στο μοναδιαίο κόστος παραγωγής που διαπιστώθηκε δεν περιορίζεται στην απλή ανακατανομή των δαπανών και οφείλεται σε πραγματική μείωση του έμμεσου κόστους παραγωγής, όπως τα γενικά έξοδα παραγωγής και το κόστος εργασίας.

               (48)

               Όσον αφορά το γεγονός ότι ο αιτών και η θυγατρική του μοιράζονται την ίδια διοικητική διεύθυνση, αυτό αποτελεί κοινή πρακτική στον χώρο των επιχειρήσεων. Επιπλέον, κατά την επίσκεψη επαλήθευσης στους χώρους του αιτούντος, η Επιτροπή επισήμανε ότι οι γραμμές παραγωγής και η αποθήκευση των τελικών προϊόντων εντός των εγκαταστάσεων αφορούσαν αποκλειστικά την παραγωγή γλυκού καλαμποκιού. Δεν υπήρχαν ορατά ίχνη της παραγωγής και της αποθήκευσης των νωπών προϊόντων που πωλήθηκαν από τη θυγατρική.

               (49)

               Έχοντας υπόψη τα επιχειρήματα της AETMD και του αιτούντος, και αφού διαπιστώθηκε εκ των πραγμάτων μείωση του μοναδιαίου κόστους παραγωγής μεταξύ της αρχικής έρευνας και της ΠΕΕ, το επιχείρημα που πρόβαλε η AETMD πρέπει να απορριφθεί.

               (50)

               Η AETMD δήλωσε επίσης ότι ο αιτών σχεδίαζε να αυξήσει την παραγωγική του ικανότητα κατά το 2013 κατά περίπου 40 %. Σύμφωνα με την AETMD, το γεγονός αυτό θα ήταν αντίθετο με τον ισχυρισμό του αιτούντος ότι το νέο, αναθεωρημένο κόστος παραγωγής (που ακολούθησε την αναδιάρθρωση) θα έχει διαρκή χαρακτήρα.

               (51)

               Η έρευνα πράγματι επιβεβαίωσε ότι ο αιτών βρίσκεται στη διαδικασία να αυξήσει την παραγωγική ικανότητά του. Ο αντίκτυπος της αυξημένης ικανότητας ήταν ένας από τους παράγοντες βάσει των οποίων συνήχθη το συμπέρασμα ότι υπήρχε κίνδυνος για συνέχιση του ντάμπινγκ στο πλαίσιο της επανεξέτασης ενόψει της λήξης ισχύος των μέτρων (6).

               (52)

               Μετά τη γνωστοποίηση, η AETMD επανέλαβε τον ισχυρισμό ότι οι επενδύσεις σε νέα παραγωγική ικανότητα θα επηρεάσουν αναγκαστικά το κόστος παραγωγής και, κατά συνέπεια, το κόστος παραγωγής με το οποίο συγκρίθηκαν οι εγχώριες τιμές στην παρούσα επανεξέταση (βλέπε αιτιολογική σκέψη 24) δεν έχει διαρκή χαρακτήρα. Ειδικότερα, η AETMD έκανε υπολογισμούς με βάση τις διαθέσιμες πηγές βάσει των οποίων εξήχθη το συμπέρασμα ότι το συνολικό κόστος θα αυξηθεί λόγω της αυξημένης υποτίμησης κατά περίπου 10 % σε σύγκριση με τις τρέχουσες δαπάνες.

               (53)

               Ο αιτών δεν αντέκρουσε αυτόν καθαυτόν τον ισχυρισμό της AETMD περί αυξημένου κόστους απόσβεσης, αλλά τόνισε ότι το εν λόγω αυξημένο κόστος απόσβεσης πρόκειται να αντισταθμιστεί με την αύξηση των συνολικών εσόδων (μέσω αυξημένων πωλήσεων) και με τη μείωση άλλων δαπανών ως αποτέλεσμα της αυξημένης αυτοματοποίησης.

               (54)

               Όπως αναφέρεται στην αιτιολογική σκέψη 51, ο αιτών βρίσκεται πράγματι στη διαδικασία επενδύσεων σε νέες εγκαταστάσεις παραγωγής. Οι επενδύσεις σε νέες εγκαταστάσεις μπορεί να συνεπάγονται αύξηση του κόστους απόσβεσης. Από την άλλη πλευρά, και όπως επισήμανε ο αιτών στην απάντησή του σχετικά με την παρατήρηση της AETMD, οι νέες εγκαταστάσεις παραγωγής μπορούν επίσης να συνεπάγονται τροποποιήσεις (σε σύγκριση με τις υπάρχουσες γραμμές παραγωγής), όπως ως προς τον βαθμό αυτοματοποίησης. Αυτές οι αλλαγές θα πρέπει να μειώνουν άμεσα το εργασιακό και το ενεργειακό κόστος και θα μπορούσαν να αντισταθμίσουν τις αυξήσεις του κόστους απόσβεσης.

               (55)

               Αφού εξετάστηκαν όλα τα στοιχεία, συνάγεται το συμπέρασμα ότι ο συνολικός αντίκτυπος στο κόστος παραγωγής ανά μονάδα προϊόντος δεν μπορεί να μετρηθεί προτού εγκαινιαστούν οι νέες εγκαταστάσεις και αντικατοπτριστεί στους λογαριασμούς το τυχόν επιπλέον κόστος.

               (56)

               Ωστόσο, και με βάση τον στόχο των επενδύσεων (αύξηση της αποδοτικότητας και της ανταγωνιστικότητας για να μειωθεί το μοναδιαίο κόστος παραγωγής), αναμένεται ότι —τουλάχιστον μεσομακροπρόθεσμα— δεν θα υπάρξει σημαντική αύξηση του μοναδιαίου κόστους παραγωγής. Σ’ αυτές τις συνθήκες, αναμένεται ότι η κανονική αξία θα εξακολουθήσει να βασίζεται σε εγχώριες τιμές, όπως και στην παρούσα επανεξέταση. Συνεπώς, το επιχείρημα που προβάλλει η AETMD πρέπει να απορριφθεί.

               (57)

               Μετά τη γνωστοποίηση, η AETMD αμφισβήτησε επίσης τον διαρκή χαρακτήρα του νέου περιθωρίου ντάμπινγκ. Ισχυρίστηκε ότι η βάση των τιμών εξαγωγής που χρησιμοποιήθηκαν για τον υπολογισμό του περιθωρίου ντάμπινγκ δεν ήταν αντιπροσωπευτική. Πιο συγκεκριμένα, ισχυρίστηκε ότι:

                           α)

                           ο αριθμός των τόνων που εξήχθησαν κατά τη διάρκεια της ΠΕΕ ήταν υπερβολικά μικρός για να θεωρηθεί αντιπροσωπευτικός· και

                           β)

                           όσον αφορά την αιτιολογική σκέψη 29, επειδή οι εξαγωγικές συναλλαγές προϊόντων με το δικό του εμπορικό σήμα αποτελούσαν σχεδόν το ήμισυ του συνόλου των εξαγωγών κατά την ΠΕΕ, οι τιμές εξαγωγής θα έπρεπε να θεωρηθούν μη αντιπροσωπευτικές. Η AETMD έκρινε ότι, σε περίπτωση που τεθεί σε ισχύ η προτεινόμενη μείωση των μέτρων, το μεγαλύτερο μέρος των εξαγωγών προς την Ένωση θα φέρει, πιθανότερα, το σήμα των λιανοπωλητών, το οποίο συνεπάγεται χαμηλότερες τιμές εξαγωγών (7).

               (58)

               Δεδομένου ότι οι ποσότητες που εξήχθησαν στην Ένωση δεν ήταν σημαντικές, η Επιτροπή εξακρίβωσε ότι οι τιμές εξαγωγής του αιτούντος που είχαν καταβληθεί ή έπρεπε να καταβληθούν στην Ένωση ήταν αντιπροσωπευτικές μετά τη σύγκρισή τους με τιμές εξαγωγής του αιτούντος που είχαν καταβληθεί ή έπρεπε να καταβληθούν σε άλλες τρίτες χώρες. Σ’ αυτή τη βάση, συνήχθη το συμπέρασμα ότι οι τιμές που χρεώθηκαν στους πελάτες στην Ένωση ήταν σύμφωνες με εκείνες που χρεώθηκαν στους πελάτες σε άλλες εξαγωγικές αγορές.

               (59)

               Κατά τη διάρκεια των προηγούμενων ερευνών έχει αναγνωριστεί η ύπαρξη διαφορετικών τμημάτων αγοράς, του εμπορικού σήματος του αιτούντος και του εμπορικού σήματος των λιανοπωλητών (8). Αποτελεί σημαντικό μέρος του ορισμού των διαφόρων τύπων προϊόντων που εμπίπτουν στο πεδίο εφαρμογής του υπό εξέταση προϊόντος. Σ’ αυτή τη βάση, οι εξαγωγές προϊόντων με το σήμα του αιτούντος συγκρίθηκαν με τις εγχώριες πωλήσεις των εν λόγω προϊόντων, και οι εξαγωγικές πωλήσεις των προϊόντων με το σήμα των λιανοπωλητών συγκρίθηκαν με τις εγχώριες πωλήσεις των προϊόντων που φέρουν το εν λόγω σήμα.

               (60)

               Ο ισχυρισμός της AETMD ότι οι μελλοντικές εξαγωγές θα αποτελούνται κυρίως από προϊόντα με το σήμα λιανοπωλητών είναι υποθετικός, δεν υποστηρίζεται από αποδεικτικά στοιχεία και, ως εκ τούτου, δεν επαρκεί για να θέσει σε αμφισβήτηση την αντιπροσωπευτικότητα των εξαγωγών των προϊόντων με το σήμα του αιτούντος κατά τη διάρκεια της ΠΕΕ. Συνεπώς, ο ισχυρισμός της AETMD απορρίπτεται.

               (61)

               Η AETMD ισχυρίστηκε επίσης ότι η μείωση του δασμού σε χαμηλότερο επίπεδο θα μπορούσε να οδηγήσει στον κίνδυνο καταστρατήγησης των μέτρων.

               (62)

               Υπενθυμίζεται ότι οι ισχύοντες δασμοί διαφοροποιούνται ήδη μεταξύ των ταϊλανδών παραγωγών-εξαγωγέων. Συνεπώς, ο κίνδυνος καταστρατήγησης (δηλαδή η χρήση του πρόσθετου κωδικού TARIC με χαμηλότερους δασμούς) είναι υπαρκτός από τότε που επιβλήθηκαν τα αρχικά μέτρα. Αυτός καθαυτόν ο χαμηλότερος δασμός για έναν από τους εν λόγω παραγωγούς-εξαγωγείς δεν αυξάνει τον κίνδυνο καταστρατήγησης από την Ταϊλάνδη στο σύνολό της.

               (63)

               Επιπλέον, αν υπάρξουν στοιχεία σύμφωνα με τα οποία οι δασμοί εξουδετερώνονται με καταστρατήγηση, μπορεί να ξεκινήσει κατά περίπτωση έρευνα, με την προϋπόθεση ότι πληρούνται οι όροι που καθορίζονται στο άρθρο 13 του βασικού κανονισμού.

               (64)

               Η AETMD δήλωσε επίσης ότι ο αιτών μπορεί να αύξησε τεχνητά τις τιμές εξαγωγής προς την Ένωση μέσω της διασταυρούμενης αντιστάθμισης με παράλληλες πωλήσεις άλλων προϊόντων σε τεχνητά χαμηλές τιμές.

               (65)

               Όπως αναφέρεται στην αιτιολογική σκέψη 58, οι τιμές εξαγωγής του υπό εξέταση προϊόντος προς την Ένωση ήταν σύμφωνες με τις αντίστοιχες τιμές σε τρίτες χώρες. Επομένως, δεν υπάρχουν ενδείξεις ότι οι τιμές εξαγωγής προς την Ένωση ήταν τεχνητά υψηλές κατά τη διάρκεια της ΠΕΕ και, επομένως, το επιχείρημα αυτό απορρίπτεται.

         5.   ΜΕΤΡΑ ΑΝΤΙΝΤΑΜΠΙΝΓΚ

               (66)

               Με βάση τα αποτελέσματα της έρευνας, η Επιτροπή θεωρεί σκόπιμο να τροποποιηθεί ο δασμός αντιντάμπινγκ που εφαρμόζεται στις εισαγωγές του υπό εξέταση προϊόντος από τη River Kwai International Food Industry Co.; Ltd.

               (67)

               Επιπλέον, και μετά το σχετικό αίτημα του αιτούντος, αλλάζει και η διεύθυνσή του στην Ταϊλάνδη.

         6.   ΓΝΩΣΤΟΠΟΙΗΣΗ

               (68)

               Τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων πρόκειται να προταθεί η τροποποίηση του εκτελεστικού κανονισμού (ΕΕ) αριθ. 875/2013.

               (69)

               Μετά τη γνωστοποίηση, η κυβέρνηση της Ταϊλάνδης υποστήριξε ότι ο μέσος δασμολογικός συντελεστής για συνεργαζόμενους εξαγωγείς που δεν συμπεριλήφθηκαν στο δείγμα θα πρέπει επίσης να αναθεωρηθεί, προκειμένου να ληφθούν υπόψη τα πορίσματα της εν λόγω μερικής ενδιάμεσης επανεξέτασης. Αξίζει να σημειωθεί ότι ο ισχυρισμός αυτός υπερβαίνει το περιορισμένο πεδίο εφαρμογής της παρούσας επανεξέτασης, η οποία στοχεύει μόνο στην προσαρμογή του υφιστάμενου συντελεστή δασμού αντιντάμπινγκ για τον αιτούντα. Κάθε αίτημα τροποποίησης των συντελεστών του δασμού αντιντάμπινγκ έπειτα από υποτιθέμενη μεταβολή των συνθηκών θα πρέπει να υποβάλλεται σύμφωνα με το άρθρο 11 παράγραφος 3 του βασικού κανονισμού. Συνεπώς, ο ισχυρισμός αυτός πρέπει να απορριφθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η καταχώριση που αφορά τη River Kwai International Food Industry Co., Ltd. στον πίνακα του άρθρου 1 παράγραφος 2 του εκτελεστικού κανονισμού (ΕΕ) αριθ. 875/2013 αντικαθίσταται από το ακόλουθο κείμενο:

                  Εταιρεία

                  Δασμός αντιντάμπινγκ (%)

                  Πρόσθετος κωδικός TARIC

                              «River Kwai International Food Industry Co., Ltd.,

                              99 Moo 1 Thanamtuen Khaupoon Road

                              Kaengsian, Muang, Kanchanaburi 71000

                              Thailand

                  3,6

                  A791»

   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Μαρτίου 2014.

            Για το Συμβούλιο

            Ο Πρόεδρος

         Α. ΤΣΑΥΤΑΡΗΣ

      (1)  ΕΕ L 343 της 22.12.2009, σ. 51.

      (2)  Κανονισμός (ΕΚ) αριθ. 682/2007 του Συμβουλίου, της 18ης Ιουνίου 2007, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης (ΕΕ L 159 της 20.6.2007, σ. 14).

      (3)  Κανονισμός (ΕΚ) αριθ. 954/2008 του Συμβουλίου, της 25ης Σεπτεμβρίου 2008, για τροποποίηση του κανονισμού (ΕΚ) αριθ. 682/2007 για την επιβολή οριστικού δασμού αντιντάμπινγκ και την οριστική είσπραξη του επιβληθέντος προσωρινού δασμού στις εισαγωγές ορισμένου παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης (ΕΕ L 260 της 30.9.2008, σ. 1).

      (4)  Εκτελεστικός κανονισμός (ΕΕ) αριθ. 875/2013 του Συμβουλίου, της 2ας Σεπτεμβρίου 2013, για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη έρευνας επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΚ) αριθ. 1225/2009 (ΕΕ L 244 της 13.9.2013, σ. 1).

      (5)  ΕΕ C 42 της 14.2.2013, σ. 7.

      (6)  Βλέπε αιτιολογικές σκέψεις 49 έως 75 της επανεξέτασης ενόψει της λήξης ισχύος των μέτρων.

      (7)  Βλέπε αιτιολογική σκέψη 86 της επανεξέτασης ενόψει της λήξης ισχύος των μέτρων.

      (8)  Βλέπε αιτιολογική σκέψη 85 της επανεξέτασης ενόψει της λήξης ισχύος των μέτρων.


title: Εκτελεστικός κανονισμός (ΕΕ) 2016/1609 της Επιτροπής, της 7ης Σεπτεμβρίου 2016, σχετικά με τον καθορισμό του συντελεστή κατανομής που εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής, οι οποίες υποβάλλονται από τις 26 Αυγούστου έως τις 2 Σεπτεμβρίου 2016 στο πλαίσιο της δασμολογικής ποσόστωσης που ανοίχθηκε με τον κανονισμό (ΕΚ) αριθ. 969/2006 για τον αραβόσιτο

text:
               8.9.2016

               EL

               Επίσημη Εφημερίδα της Ευρωπαϊκής Ένωσης

               L 240/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1609 ΤΗΣ ΕΠΙΤΡΟΠΉΣ
   της 7ης Σεπτεμβρίου 2016
   σχετικά με τον καθορισμό του συντελεστή κατανομής που εφαρμόζεται στις ποσότητες τις οποίες αφορούν οι αιτήσεις πιστοποιητικών εισαγωγής, οι οποίες υποβάλλονται από τις 26 Αυγούστου έως τις 2 Σεπτεμβρίου 2016 στο πλαίσιο της δασμολογικής ποσόστωσης που ανοίχθηκε με τον κανονισμό (ΕΚ) αριθ. 969/2006 για τον αραβόσιτο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 188 παράγραφοι 1 και 3,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 969/2006 της Επιτροπής (2) άνοιξε ετήσια δασμολογική ποσόστωση εισαγωγής 277 988 τόνων αραβοσίτου (αύξων αριθμός 09.4131).

               (2)

               Το άρθρο 2 παράγραφος 1 του κανονισμού (ΕΚ) αριθ. 969/2006 καθόρισε σε 138 994 τόνους την ποσότητα της υποπεριόδου αριθ. 2 για την περίοδο από 1ης Ιουλίου έως 31 Δεκεμβρίου 2016.

               (3)

               Οι ποσότητες τις οποίες αφορούν οι αιτήσεις πιστοποιητικών εισαγωγής οι οποίες υποβλήθηκαν από τις 26 Αυγούστου 2016 στις 13:00 έως τις 2 Σεπτεμβρίου 2016 στις 13:00, ώρα Βρυξελλών, υπερβαίνουν τις διαθέσιμες ποσότητες. Ως εκ τούτου, πρέπει να προσδιοριστεί σε ποιο βαθμό μπορούν να εκδοθούν τα πιστοποιητικά εισαγωγής, με τον καθορισμό του συντελεστή κατανομής που πρέπει να εφαρμόζεται στις αιτούμενες ποσότητες, ο οποίος υπολογίζεται σύμφωνα με το άρθρο 7 παράγραφος 2 του κανονισμού (ΕΚ) αριθ. 1301/2006 της Επιτροπής (3).

               (4)

               Κρίνεται επίσης σκόπιμο να μην εκδίδονται πλέον πιστοποιητικά εισαγωγής στο πλαίσιο του κανονισμού (ΕΚ) αριθ. 969/2006 για την τρέχουσα περίοδο ποσόστωσης.

               (5)

               Για να εξασφαλιστεί η αποτελεσματικότητα του μέτρου, κρίνεται σκόπιμο ο παρών κανονισμός να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Στις ποσότητες τις οποίες αφορούν οι αιτήσεις πιστοποιητικών εισαγωγής στο πλαίσιο της ποσόστωσης που αναφέρεται στο άρθρο 2 παράγραφος 1 του κανονισμού (ΕΚ) αριθ. 969/2006 (αύξων αριθμός 09.4131), που υποβάλλονται από τις 26 Αυγούστου 2016 στις 13:00 έως τις 2 Σεπτεμβρίου 2016 στις 13:00, ώρα Βρυξελλών, εφαρμόζεται συντελεστής κατανομής 57,925366 %.
   2.   Η υποβολή νέων αιτήσεων πιστοποιητικών στο πλαίσιο της ποσόστωσης που αναφέρεται στο άρθρο 2 παράγραφος 1 του κανονισμού (ΕΚ) αριθ. 969/2006 (αύξων αριθμός 09.4131) αναστέλλεται από τις 2 Σεπτεμβρίου 2016 στις 13:00, ώρα Βρυξελλών, για την τρέχουσα περίοδο ποσόστωσης.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Σεπτεμβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 969/2006 της Επιτροπής, της 29ης Ιουνίου 2006, για το άνοιγμα και τον τρόπο διαχείρισης κοινοτικής δασμολογικής ποσόστωσης για την εισαγωγή αραβοσίτου προέλευσης τρίτων χωρών (ΕΕ L 176 της 30.6.2006, σ. 44).

      (3)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).